Președintele american Joe Biden l-a avertizat, luni, pe premierul israelian Benjamin Netanyahu că o operațiune militară israeliană la Rafah ar acutiza problemele în Gaza, potrivit jurnalul.ro.
Cei doi au convenit ca delegații ale SUA și Israelului să se întâlnească la Washington, a anunțat Casa Albă.
Consilierul pe probleme de securitate națională al Casei Albe, Jake Sullivan, a declarat că cele două țări, SUA și Israel, vor avea o discuție cuprinzătoare despre calea de urmat în Gaza, unde o criză umanitară face ravagii după mai multe luni de lupte, relatează Reuters.
Întâlnirea ar putea avea loc săptămâna aceasta sau săptămâna viitoare, a declarat Sullivan, și nicio operațiune în Rafah nu va avea loc înainte de discuții.
O criză umanitară s-ar adânci dacă Israelul ar continua cu o ofensivă în Rafah, a spus Sullivan, rezumând mesajul lui Biden către Netanyahu.
Conform lui Sullivan, Biden nu a amenințat că va limita ajutorul american acordat Israelului. I-a spus însă lui Netanyahu că are nevoie de o strategie coerentă pentru Gaza, reiterând sprijinul SUA pentru efortul israelian de a distruge militanții Hamas care au atacat Israelul în 7 octombrie anu trecut.
Convorbirea, care a fost prima dintre cei doi lideri din 15 februarie, are loc pe fondul unor tensiuni între Israel și aliatul său, SUA, din cauza modului în care Netanyahu a gestionat războiul din Gaza.